Buckinghamshire

| Sijainti | 
Kaakkois-EnglantiEnglantiYhdistynyt kuningaskunta |
| Pääkaupunki | 
AylesburyView and modify data on Wikidata  |
| Pinta-ala | 
1 870 km2 (2016)View and modify data on Wikidata  |
| Hallinnolliset osat | 
Milton Keynes (d)Buckinghamshire (d)View and modify data on Wikidata  |
| Väkiluku | 
817 000 as. (2020)View and modify data on Wikidata  |
| Asukastiheys | 
436 as./km2 (2020) |
| NUTS | 
UKJ13View and modify data on Wikidata  |
| Verkkosivusto | 
www.buckscc.gov.ukView and modify data on Wikidata  |

Kartta

|  |  |
| --- | --- |
| Koordinaatit | 
51° 46′ P, 0° 48′ LView and modify data on Wikidata  |

muokkaa - muokkaa wikitekstiä - muokkaa WikidataaTietolaatikon dokumentaatioNäytä Wikidatasta tulevat arvot

**Buckinghamshire** on muodollinen ja historiallinen kreivikunta Kaakkois-Englannissa, Lontoosta luoteeseen. Se menetti hallinnollisen asemansa vuonna 2020, jolloin siihen kuuluneet neljä hallintopiiriä lakkautettiin ja kreivikunnasta muodostettiin yhtenäishallintopiiri, jonka hallinnollisena keskuksena toimii Aylesburyn kaupunki. Muodolliseen kreivikuntaan luetaan lisäksi itsenäinen Milton Keynesin kaupunkipiiri. Vuonna 2020 muodollisen kreivikunnan alueella arvioitiin elävän noin 817 000 ihmistä.

Rooman valtakunta ulottui Buckinghamshireen, ja sen aikaisia rakenteita näkyy eri puolilla kreivikuntaa. Sen läpi kulkee kaksi alun perin roomalaisten rakentamaa tietä, jotka ovat nykyisin osa Englannin valtatieverkkoa.

Nykyisin Buckinghamshire on vehreiden kukkuloiden muodostamaa idyllistä maisemaa, jonka asukkaista monet käyvät töissä Suur-Lontoon alueella.

Maantiede
---------

Maaseutua Aylesburyn laaksossa, lähellä Claydon Housen kartanoa.
Buckinghamshiren pinta-ala on 1 874 neliökilometriä. Sitä ympäröivät Northamptonshire pohjoisessa, Bedfordshire koillisessa, Hertfordshire idässä, Suur-Lontoo kaakossa, Berkshire etelässä ja Oxfordshire lännessä.

Kreivikunnan etelärajana toimii Thamesjoki ja sen kaakkoispuolelta alkavat Lontoon esikaupunkialueet. Sen eteläosissa on Chilternin kukkuloina tunnettuja liitukiviharjanteita. Chilternin kukkuloihin kuuluva Haddington Hill (267 m) on Buckinghamshiren korkein kohta.

Kreivikunnan keskiosissa on hedelmällinen Aylesburyn laakso, jonka matala hiekkaharjanne erottaa Great Ousen jokilaaksosta pohjoisessa. Buckinghamshire oli maaseutuvaltaista 1900-luvun alkuun asti, minkä jälkeen sen eteläisin kolmannes ja Milton Keynesin alue ovat kaupungistuneet hyvien liikenneyhteyksien ansiosta.

Historia
--------

Englannin kaikki asutusvaiheet neoliittiseltä kaudelta saksien maahanmuuttoon ulottuivat myös Buckinghamshireen. Saksien aikana kreivikunta kuului Mercian valtakuntaan ja onnistui torjumaan daanien hyökkäykset idästä. Chilternin kukkuloita peitti sankka metsä, joka raivattiin vasta 1600-luvun alkuun mennessä. Sen jälkeen seudulle rakennettiin useita suuria aateliskartanoita, kuten Cliveden ja Stowe House, jossa toimii nykyään yksityiskoulu.

Ennen toisen maailmansodan päättymistä Buckinghamshiren alueella oli kirjapaino- ja tehdasteollisuutta Aylesburyssä, huonekaluteollisuutta High Wycombessa ja rautatievarikoita Wolvertonissa. Vuonna 1967 kreivikunnan pohjoisosissa sijaitsevasta Milton Keynestä tehtiin uusi kaupunki, johon alettiin ohjata onnistuneesti väestöä ja teollisuutta. Samanaikaisesti kreivikunnan eteläosat ovat jatkaneet kehittymistään Lontoon esikaupunkialueeksi.

Hallinto
--------

Buckinghamshiren hallinnollisena keskuksena toimii Aylesburyn kaupunki, jossa sijaitsevassa kreivikunnantalossa kreivikunnanvaltuusto kokoontuu. Vuonna 2017 valitussa valtuustossa on 49 valtuutettua, joista 41 kuuluu konservatiivipuolueeseen. Kreivikunnanvaltuusto ilmoitti marraskuussa 2018 aikeesta lakkauttaa nykyiset neljä hallintopiiriä ja muodostaa niistä yksi yhtenäishallintopiiri.

Lordiluutnantti Henry Aubrey-Fletcher on edustanut Ison-Britannian kuningatarta Buckinghamshiressä vuodesta 2006 lähtien.

### Osa-alueet

Buckinghamshiren muodolliseen kreivikuntaan kuuluvat seuraavat kaksi hallinnollisesti itsenäistä yhtenäishallintopiiriä:

Buckinghamshiren aluehallinto1. taso: Hallintopiirit2. taso: Kunnat

| Hallinnon taso | Väkiluku (2020) | Lähde | Kartalla |
| --- | --- | --- | --- |
| Buckinghamshire \* | 547 000 |  | 1 |
| Milton Keynesin kaupunkipiiri \* | 270 000 |  | 2 |
| \* Yhtenäishallintopiiri |

Yhtenäishallintopiirit jakaantuvat edelleen 214 kuntaan *(civil parish)*, joilla on omat kunnan- tai kaupunginvaltuustonsa. Kunnat edustavat asukkaitaan paikallishallinnon ylempiin tasoihin nähden, tuottavat paikallisia palveluja ja pyrkivät parantamaan kunnan elintasoa. Ne voivat järjestää asukkailleen esimerkiksi vapaa-ajankeskuksia, puistoja, viljelypalstoja, bussikatoksia, julkisia jäteastioita ja parkkialueita.

Talous
------

Milton Keynesin ympäristöön on syntynyt vuoden 1967 jälkeen runsaasti uutta teollisuutta ja tutkimuslaitoksia. Vuonna 1971 sinne perustettiin Open Universityn keskuspaikka. Yritysten määrä seudulla kasvoi yli kolmanneksella vuosina 1998–2008, ja alueen väkiluku nelinkertaistui 60 000:sta 249 000:een vuosina 1967–2011. Huipputeknologiasta, logistiikasta ja finanssipalveluista on muodostunut tärkeimpiä liiketoiminnan aloja.

Aylesbury Valen ja Wycomben hallintopiirit ovat enimmäkseen maaseutua lukuun ottamatta Aylesburyn kaupunkia, jossa valmistetaan painotuotteita, elintarvikkeita ja kevyttä konetekniikkaa, ja High Wycomben kaupunkia, joka on kuuluisa perinteikkäästä huonekaluteollisuudesta. Kreivikunnan kaakkoisosissa sijaitsevat Chilternin ja South Bucksin hallintopiirit toimivat esikaupunkialueena Lontoolle ja muille lähistön kaupungeille.

Liikenne
--------

Bletchley Park Milton Keynesiin kuuluvassa Bletchleyssä toimi toisen maailmansodan aikana kryptoanalyytikkojen tukikohtana.
### Tiestö

Buckinghamshiren alueella kulkee neljä suurta tietä:

* Lontoosta Walesiin johtava A5 ja Leedsiin johtava moottoritie M1 kulkevat kreivikunnan pohjoisosassa sijaitsevan Milton Keynesin läpi;
* Lontoosta Etelä-Walesiin johtava moottoritie M4 kulkee kreivikunnan eteläosien läpi ja ohittaa Beaconsfieldin ja High Wycomben kaupungit;
* Midlandsia halkova maantie A43 sivuaa kreivikunnan luoteisreunaa.

### Rautatiet

Buckinghamshiren läpi kulkee seuraavat rautatiet:

* Lontoon Eustonin rautatieasemalta Coventryyn, Birminghamiin ja Luoteis-Englantiin johtava rata kulkee kreivikunnan pohjoisosassa sijaitsevan Milton Keynesin kautta;
* Lontoon Marylebonen rautatieasemalta johtaa kaksi rataa kreivikunnan etelä- ja keskiosiin ja päättyy Aylesburyyn.

Väestö
------

Ihmisiä Aylesburyn keskustassa.
Vuonna 2020 Buckinghamshiren muodollisessa kreivikunnassa oli noin 817 000 asukasta ja seuraavat yli kymmenentuhannen asukkaan asutuskeskukset:

| Asutuskeskus | Hallinnollinen alue | Väkiluku (2020) | Lähde |
| --- | --- | --- | --- |
| Milton Keynes | Milton Keynes | 185 000 |  |
| High Wycombe | Buckinghamshire | 123 000 |  |
| Aylesbury | Buckinghamshire | 91 000 |  |
| Bletchley | Milton Keynes | 39 000 |  |
| Amersham | Buckinghamshire | 25 000 |  |
| Chesham | Buckinghamshire | 24 000 |  |
| Gerrards Cross | Buckinghamshire | 24 000 |  |
| Buckingham | Buckinghamshire | 16 000 |  |
| Marlow | Buckinghamshire | 15 000 |  |
| Newport Pagnell | Milton Keynes | 15 000 |  |
| Beaconsfield | Buckinghamshire | 15 000 |  |

Tunnukset
---------

### Lippu

Buckinghamshiren lipussa on punaiseen ja mustaan halkoisella pohjalla valkoinen joutsen, jolla on kaulassaan kultainen ketju. Joutsen viittaa kreivikunnan ikivanhaan (jo hylättyyn) perinteeseen kasvattaa joutsenia syötäväksi Englannin hovissa. Lippu otettiin käyttöön 20. toukokuuta 2011 ja se perustuu Buckinghamshiren kreivikunnanvaltuuston vaakunaan, jossa joutsenta ei ole kahlittu.

### Kreivikuntapäivä

Buckinghamshiren kreivikuntapäivää vietetään heinäkuun 29. päivänä vuonna 1948 ensimmäistä kertaa maailmassa järjestettyjen paralympialaisten muistoksi.

### Nimikkokukka

*Cox’s Orange Pippin* -omena.
Vuonna 2004 Buckinghamshiren nimikkokukaksi valittiin ketokatkeroihin kuuluva *Gentianella germanica* Plantlife International -järjestön pitämässä yleisöäänestyksessä. Sitä esiintyy Yhdistyneessä kuningaskunnassa vain Chilternin kukkuloilla, mistä se on saanut myös sikäläisen nimensä *Chiltern gentian*, ’chilterninketokatkero’.

### Perinneruoat

Buckinghamshiren perinneruokia ovat muun muassa:

* *Buckinghamshire dumplings* – porsaanmaksalla ja pekonilla täytetyt pasteijat;
* *Buckinghamshire rabbit pie* – kaniinilla, juustolla ja makaronilla täytetty voitaikinapiirakka;
* *Stokenchurch pie* – jauhelihalla, makaronilla ja keitetyillä kananmunilla täytetty murotaikinapiirakka;
* *Cherry bumpers* – kirsikoilla täytetyt murotaikinanyytit.

Kreivikunnassa on jalostettu 1860-luvulla punaoranssi, keskikokoinen *Cox’s Orange Pippin* -omenalajike.

Lähteet
-------

1. 1 2 3 4 5 6 7 8 9  Buckinghamshire *Encyclopaedia Britannica*. Viitattu 13.4.2019. (englanniksi)
2. 1 2  Dean, Sam: Bucks County Council takes final curtain call after 131 years *The Bucks Herald*. Viitattu 16.5.2022. (englanniksi)
3. 1 2 3 4 5 6  Brinkhoff, Thomas: United Kingdom: Administrative Division (Counties and Districts) - Population Statistics, Charts and Map *City Population*. Viitattu 16.5.2022. (englanniksi)
4. ↑  Days Out:Buckinghamshire (Arkistoitu – Internet Archive) Chiltern Railways
5. ↑  Jacobs, Frank: 40 Ways to Carve Up England *Big Think*. Viitattu 13.4.2019. (englanniksi)
6. ↑  Haddington Hill *peakbagger.com*. Viitattu 13.4.2019. (englanniksi)
7. ↑  Benson, Jen ja Sim: 10 best wild running routes in Britain *The Telegraph*. Viitattu 13.4.2019. (englanniksi)
8. ↑  Contact us Buckinghamshire County Council. Viitattu 13.4.2019. (englanniksi)
9. ↑  County Council Election – Thursday 4th May 2017 Buckinghamshire County Council. Viitattu 13.4.2019. (englanniksi)[vanhentunut linkki]
10. ↑  A new unitary council for Buckinghamshire Buckinghamshire County Council. Viitattu 13.4.2019. (englanniksi)
11. ↑  HM Lord-Lieutenant of Buckinghamshire, Sir Henry Aubrey-Fletcher Buckinghamshire Lieutenancy.  Arkistoitu 13.4.2019. Viitattu 13.4.2019. (englanniksi)
12. ↑  Buckinghamshire UK Local Councils. Viitattu 4.5.2019. (englanniksi)
13. ↑  All About Local Councils (PDF) (sivut 4–5) The National Association of Local Councils.  Arkistoitu 8.10.2020. Viitattu 4.5.2019. (englanniksi)
14. ↑  Milton Keynes *Encyclopaedia Britannica*. Viitattu 13.4.2019. (englanniksi)
15. ↑  Aylesbury Vale *Encyclopaedia Britannica*. Viitattu 13.4.2019. (englanniksi)
16. ↑  Aylesbury *Encyclopaedia Britannica*. Viitattu 13.4.2019. (englanniksi)
17. ↑  Wycombe *Encyclopaedia Britannica*. Viitattu 13.4.2019. (englanniksi)
18. ↑  High Wycombe *Encyclopaedia Britannica*. Viitattu 13.4.2019. (englanniksi)
19. ↑  Chiltern *Encyclopaedia Britannica*. Viitattu 13.4.2019. (englanniksi)
20. ↑  South Bucks *Encyclopaedia Britannica*. Viitattu 13.4.2019. (englanniksi)
21. ↑  Highways England (PDF) *assets.publishing.service.gov.uk*. Viitattu 13.4.2019. (englanniksi)
22. ↑  London & the South East rail services (PDF) *nationalrail.co.uk*.  Arkistoitu 13.12.2018. Viitattu 13.4.2019. (englanniksi)
23. 1 2 3  Brinkhoff, Thomas: Milton Keynes (Unitary District, South East England, United Kingdom) - Population Statistics, Charts, Map and Location *City Population*. Viitattu 16.5.2022. (englanniksi)
24. 1 2 3 4 5 6 7 8  Brinkhoff, Thomas: Buckinghamshire (Unitary County, South East England, United Kingdom) - Population Statistics, Charts, Map and Location *City Population*. Viitattu 16.5.2022. (englanniksi)
25. ↑  Buckinghamshire Flag *British County Flags*. Viitattu 13.4.2019. (englanniksi)
26. ↑  Buckinghamshire Day *British County Flags*. Viitattu 13.4.2019. (englanniksi)
27. ↑  Kirby, Alex: UK counties choose floral emblems  5.5.2014. BBC News. Viitattu 13.4.2019. (englanniksi)
28. ↑  Chiltern gentian *plantlife.org.uk*.  Arkistoitu 10.7.2019. Viitattu 13.4.2019. (englanniksi)
29. ↑  Buckinghamshire Dumpling *Foods of England*. Viitattu 13.4.2019. (englanniksi)
30. ↑  Buckinghamshire Rabbit Pie *Foods of England*. Viitattu 13.4.2019. (englanniksi)
31. ↑  Stokenchurch Pie *Foods of England*. Viitattu 13.4.2019. (englanniksi)
32. ↑  Cherry Bumpers *Foods of England*. Viitattu 13.4.2019. (englanniksi)
33. ↑  Cox’s Orange Pippin *Foods of England*. Viitattu 13.4.2019. (englanniksi)

Aiheesta muualla
----------------

* Kuvia tai muita tiedostoja aiheesta **Buckinghamshire** Wikimedia Commonsissa

* Visit Buckinghamshire (matkailusivusto)